Poročilo o dodatnem obdobju za izpolnitev obveznosti iz Kjotskega protokola (ki se zahteva v skladu s členom 22 Uredbe (EU) št. 525/2013 Evropskega parlamenta in Sveta z dne 21. maja 2013 o mehanizmu za spremljanje emisij toplogrednih plinov in poročanje o njih ter za sporočanje drugih informacij v zvezi s podnebnimi spremembami na nacionalni ravni in ravni Unije ter o razveljavitvi Sklepa št. 280/2004/ES ter v skladu s Sklepom 13/CMP.1 Konference pogodbenic kot sestanka pogodbenic Kjotskega protokola)

Poročilo o dodatnem obdobju za izpolnitev obveznosti iz Kjotskega protokola

To poročilo in priloženi delovni dokumenti služb Komisije sestavljajo poročilo Unije o dodatnem obdobju za izpolnitev obveznosti iz člena 3(1) Kjotskega protokola za prvo ciljno obdobje Kjotskega protokola, kot je določeno v členu 22 Uredbe (EU) št. 525/2013, v skladu s Sklepom 13/CMP.1 Konference pogodbenic kot sestanka pogodbenic Kjotskega protokola. Ti dokumenti bodo poslani Okvirni konvenciji Združenih narodov o spremembi podnebja (UNFCCC).

Podatki iz poročila bodo olajšali oceno izpolnjevanja obveznosti iz člena 3(1) Kjotskega protokola za prvo ciljno obdobje s strani Unije. Ta ocena bo temeljila na primerjavi količine enot za prvo ciljno obdobje, umaknjenih iz obtoka do konca dodatnega obdobja za izpolnitev obveznosti, s skupnimi emisijami v prvem ciljnem obdobju.

Umik kjotskih enot iz obtoka

Evropska unija, takrat Evropska skupnost, in njene države članice so Kjotski protokol ratificirale 31. maja 2002. EU in njene države članice svoje obveznosti iz člena 3(1) Protokola izpolnjujejo skupaj, v skladu z določbami iz člena 4 Protokola. Ob ratifikaciji je bilo med državami članicami EU naslednjih 15 držav: Avstrija, Belgija, Danska, Nemčija, Grčija, Finska, Francija, Irska, Italija, Luksemburg, Nizozemska, Portugalska, Španija, Švedska in Združeno kraljestvo. EU je imela teh 15 držav članic tudi ob sprejetju Kjotskega protokola decembra 1997. V skladu s členom 4(4) Kjotskega protokola pristop 13 držav članic po sprejetju tega protokola ne vpliva na obveznosti iz prvega ciljnega obdobja.

Količina umaknjenih enot za EU se izračuna kot vsota količine enot na računih za umik iz obtoka v registrih 15 držav članic. Celotna količina umaknjenih enot za EU ob izteku dodatnega obdobja za izpolnitev obveznosti iz člena 3(1) za prvo ciljno obdobje Kjotskega protokola znaša 18 843 518 768. Spodnja tabela prikazuje specifične informacije za vsako od 15 držav članic.

Skupna količina enot na računu za umik iz obtoka Avstrija 414 658 054 Belgija 626 316 229 Danska 297 984 143 Finska 338 353 531 Francija 2 538 856 531 Nemčija 4 706 574 671 Grčija 598 504 091 Irska 308 508 846 Italija 2 479 638 840 Luksemburg 60 116 132 Nizozemska 997 119 267 Portugalska 362 098 075 Španija 1 791 980 049 Švedska 305 573 749 Združeno kraljestvo 3 017 236 560

Prenos kjotskih enot

Celotna količina enot dodeljene količine na računih v registru EU, za katere je EU zahtevala, da se prenesejo iz prvega v drugo ciljno obdobje Kjotskega protokola, znaša 2 124 109 368.

Celotna količina enot na računih držav članic, za katere so države članice zahtevale, da se prenesejo, bo sporočena v poročilih držav članic o dodatnem obdobju za izpolnitev obveznosti iz Kjotskega protokola.